Timbroù Senegal

Ur vro eus Afrika ar C'hornôg eo Senegal, lec'hiet er su d'ar stêr Senegal. E kornôg ar vro emañ ar Meurvor Atlantel, Maouritania e hanternoz , Mali er reter, ha Ginea ha Ginea-Bissau er su. Enklozet eo tiriad Gambia e-barzh Senegal.

Kozh-tre eo bezañs ar C’hallaoued war aodoù Senegal (adal 1659 e Saint-Louis). Dont a reas Senegal da vezañ un drevadenn eus Bro-C'hall e penn-kentañ an , ha hi ur rann eus Afrika ar C'hornaoueg C'hall, bet krouet e 1895. Lakaet e voe Dakar da gêr-benn ar framm-mañ e 1902.

Timbroù eus ar rummad Trevadennoù Frañs a voe implijet goude 1887, warno ur sifr dreistmoullet a verke an talvoud-gwerzh : 5, 10, pe 15 santim. Stummoù lizherenniñ liesseurt a vez kavet war an timbroù. E 1892 e teuas war an timbroù-se an dreistmoulladur SENEGAL evit ar wech kentañ.

Adalek 1892 c’hoazh e teuas er-maez an heuliad Navigation et Commerce, anavezet en holl drevadennoù, gant ar meneg "SÉNÉGAL ET DÉPENDANCES". Betek 1914 ne veze kavet nemet an timbroù "trevadennel" an Impalaeriezh c'hall en Afrika : ar gouarnour Faidherbe, ur wezenn-balmez, Noël-Eugène Ballay (Gouarnour-meur Afrika C’hall ar C’hornaoueg) … Enskrivet eo ar meneg Afrique Occidentale Française pe AOF war bep timbr.

Dibaot e oa an timbroù a denne da sevenadur pe da savadurioù Senegal etre 1914 ha 1944 :  marc’had broidi (1914), ar pont Faidherbe e Saint-Louis (1935), moskeenn Djourbel (1935 ha 1941), ur vaouez o tougen ur pod war he fenn (1937). Alies e voe dreistmoullet timbroù kozh pe lakaet e gwerzh timbroù-lidañ a veze kavet en Aod an Olifant da skouer : deiz-ha-bloaz marv René Caillé, Diskouezadeg Etrebroadel New-York (1939), 150vet deiz-ha-bloaz Dispac’h Frañs…

Adembannet e voe ul lodenn anezho e 1943-44 hep al lizherennoù R.F.

 Timbroù Afrika c’hall ar C’hornaoueg 
Etre ar bloaz 1944 ha 1959 e voe graet gant timbroù Afrika ar C'hornaoueg C'hall e Senegal.

 Kevread Mali 
Gant fin ofisiel an impalaeriezh c’hall en Afrika e savas Kevread Mali, ur Stad verrbad hag a oa eus outi etre miz Ebrel 1959 ha miz Gwengolo 1960. Enni e oa Senegal, Republik Soudan (Mali hiziv an deiz), Volta Uhel (Burkina Faso hiziv an deiz) ha Dahomey (Benin hiziv an deiz), ha goude-se Senegal ha Mali hepken.

E 1959 ha penn-kentañ 1960 e voe embannet nav zimbr dindan an anv FEDERATION DU MALI. Skeudennadouet e voe arouezioù ar C'hevread, tresadennoù pesked ha lidet 10vet deiz-ha-bloaz ur bodad-labour engouestlet e diorren rannvroioù er su d'ar Sahara.

Buan e savas tabut etre an div Stad eus ar c'hevread nevez avat. Senegal a droas kein outañ, hag embannet e voe ar republik a bep tu d’ar vevenn.

 Republik Senegal 

Embannet e voe Republik Senegal e 1960. Gouestlet e voe ar rummad timbroù kentañ da bark natur Niokolo Koba, ha danvez ar re embannet war he lerc’h a voe stag ouzh sevenadur ha buhez Senegal : sportoù hengounel, greantelaat an ekonomiezh (1964), diorren ar maezioù (1965), ti-kêr Dakar (1967), loened mor (1968), difenn an endro (1972), an douristelezh (1978)… Kalzig timbroù a rae meneg eus degouezhoù etrebroadel ivez (diskouezadegoù timbrawourieh, kib mell-droad Bro-Spagn e 1982…) ha tudennoù vrudet :  Gamal Abdel Nasser e 1971, Gandhi e 1978, Nelson Mandela e 1987… Tapet e voe ar pleg da embann timbroù a vent vras gant melestradurezh ar vro. Puilh eo timbroù ar postoù dre-nij.

 Pennad kar 
Timbroù Senegambia ha Niger
Timbroù Gambia
Timbroù Mali
Timbroù Afrika ar C'hornaoueg C'hall

Senegal
Rummad:Senegal